b'\n_START_ARTICLE_\nVeliki voz (roman)\n_START_SECTION_\nVsebina\n_START_PARAGRAPH_\nRoman je zgodba o rodu Vidovi\xc4\x8dev, natan\xc4\x8dneje o usodi bratov Franca in \xc5\xa0tefana, ki brez star\xc5\xa1ev odra\xc5\xa1\xc4\x8data v Beli krajini. Starej\xc5\xa1i Franc se po \xc5\xa1tudiju zaposli kot organist in se povzpne do funkcije lokvi\xc5\xa1kega \xc5\xbeupana ter se poro\xc4\x8di z Marijo, edinko spo\xc5\xa1tovanega trgovca iz Metlike. Veselja\xc5\xa1ki \xc5\xa0tefan se v trgovini Marijinih star\xc5\xa1ev zaposli kot trgovski vajenec. Po prvi svetovni vojni se sre\xc4\x8data na Malgajevem pogrebu 1919. Zavesta se, da sta se odtujila. Naselita v Celju, Franc s pomo\xc4\x8djo \xc4\x8dlanstva v konzervativni stranki dose\xc5\xbee funkcijo celjskega \xc5\xbeupana, veletrgovca, predsednika posojilnice do senatorja in predsednika narodne skup\xc5\xa1\xc4\x8dine v Beogradu. \xc5\xa0tefan se civilno poro\xc4\x8di z revolucionarko Barico, si kupi opekarno in vinsko trgovino, vendar bankrotira in se po izstopu iz Cerkve zaposli kot trgovski potnik pri nem\xc5\xa1ki firmi Rakusch. Druga svetovna vojna razdeli dru\xc5\xbeini vsako na svojo stran. Prva knjiga (roman sestavljata dve knjigi v enem zvezku) se zaklju\xc4\x8di 1940 z retrospektivno obnovitvijo usod odraslih Fran\xc4\x8devih in \xc5\xa0tefanovih otrok._NEWLINE_V drugi knjigi so glavni protagonisti potomci. \xc5\xa0tefanovi sinovi, ki so vzgojeni v ateizmu, se drug za drugim odlo\xc4\x8dajo za politiko, za socialno demokracijo. Najmlaj\xc5\xa1i sin Bolt(e\xc5\xbear) pridobi o\xc4\x8deta, da razna\xc5\xa1a revolucionarne letake, med vojno je Bolt ranjen, zdravi se v Bariju in po vojni ga komunisti\xc4\x8dna oblast v Trstu obto\xc5\xbei \xc5\xa1pijona\xc5\xbee ter zapre. Miho med vojno ubije Gestapo, najstarej\xc5\xa1i sin Ga\xc5\xa1per pa je komisar Ambro\xc5\xbe, visoki partijski funkcionar, ki je po vojni kriti\xc4\x8den do partizanske oblasti, zato ga ta po\xc5\xa1lje v tujino (Pariz) \xc5\xa1tudirat. Franca po okupaciji zaprejo in ga z \xc5\xbeeno iz\xc5\xbeenejo. Njun Slavko se \xc5\xa1e pred vojno tragi\xc4\x8dno ponesre\xc4\x8di. H\xc4\x8di Agata se poro\xc4\x8di s Tin\xc4\x8dem, Fran\xc4\x8devim soborcem iz 1. vojne. Jernej sodeluje pri ustanavljanju domobranske vojske in po vojni z bratom Fran\xc4\x8dkom odide na Koro\xc5\xa1ko. Od tam gre Fran\xc4\x8dek v emigranstvo, Jerneja pa z ostalimi domobranci pokon\xc4\x8dajo v Hudi jami. Najmlaj\xc5\xa1i sin Janez po vojni kon\xc4\x8da na prisilnem delu. Po vojni se odtujena brata ponovno snideta v Ljubljani, na kratko spregovorita o svojcih in se razideta hladno, kot tujca._NEWLINE_Roman zajema obdobje od konca prve svetovne vojne do prvih let po drugi svetovni vojni, s poudarkom na drugi vojni. Dogajanje je postavljeno v Celje, Ljubljano, na Koro\xc5\xa1ko in v gozdove in boji\xc5\xa1\xc4\x8da po Slovenskem in drugod. Razen Vidovi\xc4\x8dev je ve\xc4\x8dina oseb, ki se pojavljajo v romanu, zgodovinskih (Franjo Malgaj, Dra\xc5\xbea Mihajlovi\xc4\x87, Anton Koro\xc5\xa1ec, Boris Kidri\xc4\x8d ...). Dvema knjigama sledi \xc5\xa1e ob\xc5\xa1iren Dodatek z zgodovinskim gradivom. Avtor v epilogu zagotavlja, da so popisani zgodovinski dogodki verodostojni, ker si je pomagal s \xc5\xa1tudijem zgodovinskih virov in pri\xc4\x8devanj._NEWLINE_Mikeln je roman Veliki voz zastavil kot kroniko Vidovi\xc4\x8dev, zato ga lahko opredelimo kot rodbinsko sago (\xc5\xbeanrski tip zgodovinskega pripovedni\xc5\xa1tva) (Hladnik 2009, str.). Prvi del romana je avtor upovedoval brez do\xc5\xbeivljanja opisovanega \xc4\x8dasa, ta del je zgodovinski roman. Drugo svetovno vojno avtor upoveduje iz lastnih izku\xc5\xa1enj, zato se tu zgodovinski roman neha. V drugem delu je avtor besedilo pribli\xc5\xbeal vojnemu ali partizanskemu romanu (Krivec 2004, 32).\n_START_SECTION_\nNaslov romana\n_START_PARAGRAPH_\nV nastajanju je bil naslov dela Rod in je v ospredje postavljal protagoniste, natisnjena izdaja pa zgodovino. Avtor priznava dvojno razlago metafore Veliki voz \xe2\x80\x93 besedna zveza se nana\xc5\xa1a na ozvezdje in s tem na usodo, ki jo vojna spremeni. Lahko pa je metafora za veliko kolesje, ki gre \xc4\x8dez de\xc5\xbeelo in drobi vse pod seboj (Bo\xc5\xbeac 1995, 57). Metafora se ponovi tudi v besedilu, ko se je Jerneju od pre\xc4\x8dkanju slovensko-avstrijske meje na Ljubelju zazdelo, da je tu Veliki voz druga\xc4\x8den, da zvezde niso prav razporejene. Zadravec meni, da je scena metafora za Jernejevo osebno zmedenost, simbolizira pa tudi razcepljenost slovenskega naroda v tedanjem evropskem kaosu (Zadravec 1997, 211)._NEWLINE_Ob izidu romana Milo\xc5\xa1a Mikelna je protestiral pisatelj Miha Remec, ki je \xc5\xa1est let prej napisal roman z enakim naslovom, \xc4\x8de\xc5\xa1 da je taka izbira \xc5\xbee uporabljenega naslova sporna .'